Executivul a adoptat, marți, mai multe hotărâri privind prezidențiale din luna noiembrie, a anunțat purtătorul de cuvânt al Executivului, Nelu Barbu. Unul dintre actele normative vizează calendarul alegerilor, iar campania electorală va începe pe 12 octombrie.

Primul tur al alegerilor prezidențiale are loc pe 10 noiembrie, iar al doilea pe 24 noiembrie. De asemenea, cetățenii români din străinătate pot vota, în primul tur al prezidențialelor, în zilele de 8, 9 și 10 noiembrie, iar în al doilea tur pe 22, 23 și 24 noiembrie.

„În ședința de Guvern s-au adoptat hotărârile de Guvern privind buna organizare și desfășurare a alegerilor pentru președintele României în anul 2019. Este vorba despre hotărârea Guvernului privind aprobarea programului calendaristic pentru realizarea acțiunilor necesare pentru alegerea președintelui României”, a declarat Nelu Barbu, la finalul ședinței Executivului.

Calendarul alegerilor și datele limită sunt următoarele:

„2 septembrie 2019: depunea la BEC a protocolului de constituire a unei alianțe electorale

11 septembrie 2019: înregistrarea în registrul electoral ca alegător în străinătate, respectiv ca alegător prin corespondență

22 septembrie 2019, ora 24: depunerea candidaturilor și comunicarea către BEC a semnelor electorale

12 octombrie: începerea campaniei electorale.

8 noiembrie, orele 12.00-21.00, prima zi a votării în străinătate.

9 noiembrie, ora 07.00, se încheie campania electorală în țară.

9 noiembrie, orele 7-21: a doua zi a votării în străinătate.

10 noiembrie, orele 7-21: a treia zi de votare în străinătate și începerea votării în țară.

10 noiembrie, ora 21.00 se încheie alegerile atât în țară, cât și în străinătate, iar alegătorii care la ora 21.00 se află în secțiile de votare, precum și cei care se află la rând în afara secțiilor de vot, pot să-și exercite dreptul de vot până la ora 23.59”.

Executivul a mai adoptat, marți, o hotărâre privind stabilirea măsurilor pentru buna organizare şi desfăşurare a alegerilor pentru Preşedintele României din anul 2019.

„Sunt precizări pe care le aveți în legislația adoptată de Parlamentul României, a fost modificată legislația astfel încât să poată fi desfășurat procesul de vot pe mai multe zile și a fost completată procedura de votare. Sunt atribuțiile tuturor instituțiilor implicate în organizarea și desfășurarea alegerilor, este vorba de MAI, MAE, Regia Autonomă în Monitorul Oficial, STS, Institutul Național de Statistică, AEP ș.a.m.d.”, a explicat Nelu Barbu, citat de Mediafax.



Guvernul a aprobat și un proiect de hotărâre pentru aprobarea bugetului şi a cheltuielilor necesare pentru pregătirea, organizarea şi desfăşurarea alegerilor pentru Preşedintele României din anul 2019.

„Prin prezentul proiect de act normativ se propune aprobarea bugetului alocat pregătirii, organizării şi desfăşurării alegerilor pentru Preşedintele României din anul 2019 şi detalierea cheltuielilor care urmează a fi efectuate de Autoritatea Electorală Permanentă, Ministerul Afacerilor Interne şi instituţiile prefectului, Serviciul de Telecomunicaţii Speciale, Institutul Naţional de Statistică şi direcţiile teritoriale de statistică, precum şi Ministerul Afacerilor Externe. Totodată, se propune suplimentarea bugetelor Autorității Electorale Permanente și ale Serviciului de Telecomunicații Speciale din Fondul de rezervă bugetară la dispoziţia Guvernului pe anul 2019”, se arată în nota de fundamentare a hotărârii Executivului.

Editor web: Alina Popescu